
<<  ΦΥΣΙΚΟ ΠΕΡΙΒΑΛΛΟΝ – ΦΟΡΕΙΣ ΔΙΑΧΕΙΡΙΣΗΣ – ΔΗΜΟΣΙΑ ΔΙΟΙΚΗΣΗ  >>

ΕΙΣΗΓΗΣΗ:   κ. ΓΙΩΡΓΟΥ ΚΟΤΡΩΝΙΑ ,
Δημάρχου Λαμιέων, μέλους του Δ.Σ. της ΚΕΔΚΕ

και Προέδρου της Επιτροπής Περιβάλλοντος και Αειφόρου Ανάπτυξης
ΘΕΜΑ :<<  Ο ΡΟΛΟΣ ΚΑΙ ΕΥΘΥΝΕΣ ΤΗΣ Τ. Α. ΓΙΑ ΤΟ ΠΕΡΙΒΑΛΛΟΝ  >>
Φίλες και φίλοι,
Αγαπητοί σύνεδροι,
          Σε μια εποχή που δοκιμάζεται η ισορροπία και  το μέλλον του πλανήτη μας σε μια εποχή που τα περιβαλλοντικά ζητήματα βρίσκονται καθημερινά στη πρώτη θέση της επικαιρότητας, η τοπική αυτοδιοίκηση θέτει  στις πρώτες θέσεις των πολιτικών της τη προστασία του περιβάλλοντος και την αειφορική διαχείριση των τοπικών υποθέσεων.
    Η  Αυτοδιοίκηση μεριμνά καθημερινά μέσα από τις αρμοδιότητες και τις πολιτικές της, να συμβάλλει ουσιαστικά στη περιβαλλοντική προστασία και τη βελτίωση της ποιότητας ζωής των πολιτών ερχόμενη σε σύγκρουση πολλές φορές με οργανωμένα οικονομικά συμφέροντα με κατεστημένες αντιλήψεις.

Ερχόμενη αντιμέτωπη με νοοτροπίες ωχαδελφισμού και με ένα κράτος που σχεδιάζει συνήθως χωρίς τη γνώμη των τοπικών κοινωνιών με αποτέλεσμα να αγνοούνται οι περιβαλλοντικές επιπτώσεις της σχεδιαζόμενης ανάπτυξης και την ανθρώπινων δραστηριοτήτων.
 Η τοπική αυτοδιοίκηση παρά τις συνήθως περιορισμένες οικονομικές δυνατότητες την έλλειψη δικών της  μηχανισμών άσκησης περιβαλλοντικής πολιτικής και ελέγχου  αλλά και ουσιαστικών αρμοδιοτήτων δίνει καθημερινά τη μάχη σε κάθε γωνιά της χώρας μας σε όλους τους τομείς που σχετίζονται με το περιβάλλον.
Υλοποιεί έργα προστασίας περιβάλλοντος , παίρνει πρωτοβουλίες , κινητοποιεί και ευαισθητοποιεί τη τοπική κοινωνία , θέτει στόχους και διεκδικεί .
 Για το μεγάλο ζήτημα της διαχείρισης απορριμμάτων απαιτείται ένας ολοκληρωμένος βιώσιμος σχεδιασμός διαχείρισης απώτερος στόχος του οποίου θα είναι :

· Η εξάλειψη όλων των ανεξέλεγκτων χωματερών (Χ.Α.Δ.Α.), με παράλληλη περιβαλλοντική αποκατάσταση των χώρων αυτών.

· Η άμεση εφαρμογή του εγκεκριμένου Περιφερειακού Σχεδιασμού.

· Η σταδιακή αντικατάσταση της λειτουργίας των Χ.Υ.Τ.Α. από Χ.Υ.Τ.Υ., στα πλαίσια της στρατηγικής της Ε.Ε. για τη δραστική μείωση των προς ταφή στερεών αποβλήτων, με αξιοποίηση όλων των σύγχρονων τεχνολογιών διαχείρισης, επεξεργασίας και ανάκτησης για τα απορρίμματα.

· Η ενίσχυση των φορέων διαχείρισης στερεών αποβλήτων που δημιουργούνται, με μηχανολογικό εξοπλισμό, τεχνικά μέσα και εξειδικευμένο προσωπικό.

·  Η κάλυψη των αναγκών των οικισμών β΄ και γ΄ προτεραιότητας με λειτουργικές εγκαταστάσεις επεξεργασμένων λυμάτων και με υποδομές αποχετευτικών δικτύων.

· Η συστηματική υλοποίηση προγραμμάτων ανακύκλωσης από την Αυτοδιοίκηση με έμφαση στη διαλογή στην πηγή και σε συνεργασία με τα συστήματα διαχείρισης.
· Η εφαρμογή εθνικών, περιφερειακών και τοπικών προγραμμάτων ενημέρωσης και ευαισθητοποίησης των πολιτών, με στόχο την προώθηση της ανακύκλωσης.

Απαιτούμε ως τοπική αυτοδιοίκηση αυστηρούς ελέγχους, αλλά και προώθηση άμεσων λύσεων, για τη διαχείριση των επικίνδυνων τοξικών, βιομηχανικών και τεχνολογικών αποβλήτων, με άμεσο στόχο την προστασία του υδροφόρου ορίζοντα και του πόσιμου ύδατος.

Για τη προστασία των πόλεων και  των χωριών μας, των καλλιεργητών και των καταναλωτών για τη προστασία του κάθε πολίτη.

 Σε σχέση με  τη διαχείριση των υδατικών πόρων, η τοπική αυτοδιοίκηση αγωνίζεται και στοχεύει :
· Στην ενίσχυση των θεσμικών συνεργασιών και δράσεων με στόχο τον αυστηρό έλεγχο, την προστασία της ποιότητας του πόσιμου νερού και των υδάτινων πόρων, καθώς και τη διασφάλιση  παροχής πόσιμου νερού σε όλους τους κατοίκους της χώρας.

· Στην άμεση προώθηση όλων των αναγκαίων έργων  και ενεργειών για τον εμπλουτισμό των πηγών ύδρευσης. 

· Στην ενίσχυση των υποδομών πρόληψης για την αντιπλημμυρική προστασία και την αντιμετώπιση περιβαλλοντικών  κινδύνων.

· Ιδιαίτερα σημαντική και με απτά αποτελέσματα είναι η πρωτοβουλία που πήραμε σε συνεργασία με το Υπουργείο Εσωτερικών και το Ι.Γ.Μ.Ε.

Μέσω της σύναψης και υλοποίησης προγραμματικής σύμβασης προβαίνουμε σε καταγραφή έλεγχο  της ποιότητας των πηγών πόσιμου ύδατος σταδιακά στους οικισμούς όλης της χώρας.

Σε ότι αφορά το μείζον ζήτημα του Χωροταξικού Σχεδιασμού
Μετά την έγκριση του Γενικού Πλαισίου Χωροταξικού Σχεδιασμού και Αειφόρου Ανάπτυξης στη διαμόρφωση του οποίου ήταν διαρκής και ουσιαστικός ο ρόλος και η παρέμβαση των συλλογικών οργάνων της αυτοδιοίκησης είναι επιτακτική η ανάγκη  έγκρισης και των Ειδικών Πλαισίων Χωροταξικού Σχεδιασμού, για κρίσιμους τομείς όπως η ενέργεια, ο τουρισμός, η βιομηχανία καθώς και για ευαίσθητες περιοχές όπως οι ορεινές και οι παράκτιες - νησιωτικές.

Πιστεύουμε ότι η οριστικοποίηση των σχεδίων αυτών θα πρέπει να γίνει μετά από μια σε ευρεία βάση διαβούλευση όχι μόνο με τους φορείς αλλά κύρια με την αυτοδιοίκηση και με την ίδια τη κοινωνία των πολιτών ( συλλόγους, Μ.Κ.Ο., πρωτοβουλίες πολιτών).
 Η τοπική αυτοδιοίκηση δίνει επίσης μεγάλη σημασία και προτεραιότητα στην ολοκλήρωση του Κτηματολογίου και Δασολογίου, με σκοπό τη διασφάλιση του χαρακτήρα των δημοσίων- δημοτικών εκτάσεων καθώς και των ελεύθερων χώρων.
Σε ότι αφορά το πολεοδομικό σχεδιασμό δίνουμε προτεραιότητα στην κάλυψη όλων των Δήμων της χώρας με μελέτες ΓΠΣ-ΣΧΟΑΑΠ, για την οργάνωση των χρήσεων γης και την οργανωμένη συνεκτική οικιστική ανάπτυξη έως το τέλος της Δ΄ Προγραμματικής Περιόδου (ΕΣΠΑ).

Αναγκαία είναι δε η προώθηση και ολοκλήρωση  Πολεοδομικών Μελετών και Πράξεων Εφαρμογής στις επεκτάσεις οικισμών, καθώς και μελετών Αναθεώρησης και Ανάπλασης σε ήδη ενταγμένες σε σχέδιο περιοχές.
Για το μείζον θέμα της διαχείρισης της ενέργειας προτείνουμε και ζητάμε :
· Την εκπόνηση ενός  Εθνικού Σχεδίου εξοικονόμησης ενέργειας, εξειδικευμένου ανά τομέα με στόχο τη μείωση των εκπομπών αερίων  του θερμοκηπίου.
· Τη ταχεία ψήφιση ενός αποτελεσματικού χωροταξικού σχεδίου για τις  ΑΠΕ.

· Την ενθάρρυνση, ενίσχυση και συμμετοχή της Αυτοδιοίκησης στην ανάπτυξη έργων αξιοποίησης των ΑΠΕ.

· Την ενίσχυση των συνεργασιών της, με ΤΕΕ- ΚΑΠΕ-Οικολογικές Οργανώσεις και  επιχειρήσεις ΑΠΕ, για τη μέγιστη αξιοποίηση των ανανεώσιμων πηγών ενέργειας και την επίτευξη του εθνικού στόχου ( 21% κατανάλωση ενέργειας από ανανεώσιμες πηγές μέχρι το  2011).

· Τη σταδιακή αντικατάσταση της χρήσης συμβατικών μορφών ενέργειας σε όλες τα λειτουργίες και δραστηριότητες της Τοπικής Αυτοδιοίκησης (δημοτικά κτίρια, σχολεία, αντλιοστάσια, βιολογικούς καθαρισμούς, δημοτικό φωτισμό, δημοτικά κολυμβητήρια, δημοτική συγκοινωνία) με ΑΠΕ.

· Την ενσωμάτωση στο ετήσιο πρόγραμμα προμηθειών του κάθε Δήμου, ενός ποσοστού «πράσινων προμηθειών», με παράλληλη προώθηση των απαιτούμενων νομοθετικών και διοικητικών ρυθμίσεων.

· Τη προώθηση λιγότερο ενεργοβόρων λειτουργιών στις πόλεις και λιγότερο υδρόφιλων καλλιεργειών στην ύπαιθρο.

· Την ενημέρωση του πληθυσμού για την εξοικονόμηση ενέργειας, τις ΑΠΕ, το παγκόσμιο πρόβλημα των κλιματικών αλλαγών, ώστε να στηριχθεί και σε ατομικό επίπεδο η αλλαγή ενεργειακής συμπεριφοράς.

Μας ενδιαφέρει ιδιαίτερα η άμεση προώθηση ενός μοντέλου ενεργειακής αυτονομίας των νησιών, που θα στηρίζεται στις Ανανεώσιμες Πηγές Ενέργειας.

Τέλος, στηρίζουμε την ενίσχυση και αναβάθμιση της δημόσιας και δημοτικής συγκοινωνίας και τη χρήση του ποδηλάτου, με στόχο τον περιορισμό της χρήσης του Ι.Χ. αυτοκινήτου και τη μείωση των εκπομπών ρύπων, για τη βιώσιμη λειτουργία των πόλεων.

Αποτέλεσμα σε μεγάλο βαθμό του προβληματισμού που αναπτύχθηκε , των προτάσεων και ψηφισμάτων του περυσινού σας συνεδρίου της Κέρκυρας για τη κλιματική αλλαγή ήταν  η εκπόνηση του προγράμματος ΕΞΟΙΚΟΝΟΜΩ που θα χρηματοδοτηθεί από πόρους του ΕΣΠΑ 2007 -2013 και το οποίο στοχεύει στην ενεργειακή αποδοτικότητα στις υποδομές και λειτουργίες των φορέων της αυτοδιοίκησης.
Αλλά και στο τομέα της προστασίας των ευαίσθητων περιβαλλοντικά περιοχών οι φορείς της τοπικής αυτοδιοίκησης δίνουν τη καθημερινή μάχη της προστασίας τους παρά το γεγονός ότι το συγκεντρωτικό κράτος δεν μας αφήνει ουσιαστικές αρμοδιότητες και ενεργό ρόλο στους φορείς διαχείρισης.

          Στην Ελλάδα η βιοποικιλότητα είναι από τις πλουσιότερες της Ευρώπης. Υπάρχουν 11 αναγνωρισμένοι Υγροβιότοποι Διεθνούς Σημασίας που ανήκουν στον κατάλογο της Σύμβασης Ραμσάρ: Τα Δέλτα των ποταμών Έβρου, Νέστου, Αξιού – Λουδία - Αλιάκμονα, οι Λίμνες Κερκίνη, Βιστωνίδα, Μικρή Πρέσπα, Κορώνεια-Βόλβη και Μητρικού, οι Λιμνοθάλασσες Μεσολογγίου-Αιτωλικού και Στροφιλιάς - Κοτυχίου και ο Αμβρακικός κόλπος. 

Η συστηματική και σωστή διαχείριση των προστατευόμενων περιοχών συμβάλλει αποδεδειγμένα στην ανάπτυξη της ελληνικής υπαίθρου και προσφέρει κίνητρα για τοπικές παραγωγικές δραστηριότητες που θα μπορούσαν να συνεισφέρουν στη βελτίωση του επιπέδου ζωής των τοπικών κοινωνιών, στην καταπολέμηση της ανεργίας αλλά και στη βελτίωση υποδομών και υπηρεσιών. Η εφαρμογή, για παράδειγμα, της οδηγίας 92/43/ΕΟΚ έχει ως πλεονέκτημα την πρόβλεψη προστασίας ειδών και φυσικών οικοτόπων (habitats) μέσω ενός δικτύου προστατευόμενων περιοχών (sites), επιτυγχάνοντας την ολοκληρωμένη προστασία της βιοποικιλότητας. 

Παρόλα αυτά, η χώρα μας είναι συχνά υπόλογη απέναντι στην Ευρωπαϊκή Ένωση για πλημμελή προστασία ορισμένων υγροβιότοπων της και έχει υποστεί καταδίκες για παραβίαση της κοινοτικής περιβαλλοντικής νομοθεσίας. Η παράνομη άντληση υδάτων για αρδευτικούς λόγους, η μόλυνση και η ρύπανση των υδάτων από ανθρώπινες ενέργειες, η λαθροθηρία και ανάλογα απαράδεκτα φαινόμενα συχνά επιδεινώνουν την κατάσταση ενός υγροβιότοπου. Σημαντικά προβλήματα υπάρχουν επίσης και εξαιτίας της έλλειψης σύστασης διαχειριστικών φορέων σε αρκετές περιοχές αλλά και της αδρανούς λειτουργίας όσων φορέων έχουν συσταθεί. Οι φορείς διαχείρισης συγκροτούνται και λειτουργούν υπό τη κρατική διοίκηση και ταυτόχρονα ο ρόλος των τοπικών φορέων και της αυτοδιοίκησης περιορίζεται σε μια απλή εκπροσώπηση στο Δ.Σ. του φορέα. Την εικόνα αυτή συμπληρώνει η έλλειψη ολοκληρωμένων μέτρων και σχεδίων διαχείρισης, ώστε να μη χάνονται οι ευκαιρίες για ανάπτυξη και καινοτόμες δράσεις. 

Ωστόσο, το τραγικότερο δεδομένο της χρονιάς που πέρασε ήταν η ολοκληρωτική σχεδόν καταστροφή, κατά τη διάρκεια των καταστροφικών πυρκαγιών του καλοκαιριού, σημαντικών υγροβιότοπων της Ελλάδας. 

Οφείλουμε λοιπόν να πολλαπλασιάσουμε τις προσπάθειές μας και να αξιοποιήσουμε στο έπακρο τις δυνατότητες προστασίας που παρέχει η διεθνής και Ευρωπαϊκή νομοθεσία. Η υποστήριξη της λειτουργίας των προστατευόμενων περιοχών και η ανάληψη περισσότερων πρωτοβουλιών διεκδίκησης πόρων με ποιοτικά χαρακτηριστικά που να ανταποκρίνονται πλήρως στους όρους επιλεξιμότητας που θέτουν τα εθνικά ή κοινοτικά προγράμματα, αλλά και αποτελεσματική και ορθή αξιοποίησή τους είναι απαίτηση των καιρών. Η σωστή παρέμβαση στο πεδίο των υγροβιότοπων θέτει τις σωστές βάσεις για αειφορική διαχείριση των φυσικών πόρων τους. Παράλληλα, προσφέρει πολύτιμες πληροφορίες για τη γενικότερη κατάσταση της οικολογικής ισορροπίας μιας περιοχής. 

Μεμονωμένες δράσεις και προγράμματα παρακολούθησης που στην πλειοψηφία τους σχεδιάζονται από περιβαλλοντικές οργανώσεις και σπανιότερα από τοπικές αρχές (π.χ. προγράμματα LIFE-φύση) είναι αυτά που υλοποιούνται κυρίως στη χώρα μας. Ωστόσο η πολιτεία πρέπει να αναλάβει περισσότερες ευθύνες για τη βελτίωση της κατάστασης των υγροβιότοπων και την αειφορική διαχείρισή τους και σε αυτό πρέπει να εμπλακεί ολόκληρη η κοινωνία και ιδιαίτερα οι τοπικοί φορείς.
